title: Rozhodnutie Rady (SZBP) 2017/689 z 11. apríla 2017, ktorým sa mení rozhodnutie 2011/235/SZBP o reštriktívnych opatreniach voči určitým osobám a subjektom s ohľadom na situáciu v Iráne

text:
               12.4.2017

               SK

               Úradný vestník Európskej únie

               L 99/21

         ROZHODNUTIE RADY (SZBP) 2017/689
   z 11. apríla 2017,
   ktorým sa mení rozhodnutie 2011/235/SZBP o reštriktívnych opatreniach voči určitým osobám a subjektom s ohľadom na situáciu v Iráne
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 12. apríla 2011 rozhodnutie 2011/235/SZBP (1).

               (2)

               Na základe preskúmania rozhodnutia 2011/235/SZBP by sa reštriktívne opatrenia v ňom ustanovené mali obnoviť na obdobie do 13. apríla 2018.

               (3)

               Rada tiež dospela k záveru, že záznamy o určitých osobách uvedené v prílohe k rozhodnutiu 2011/235/SZBP by sa mali aktualizovať.

               (4)

               Rozhodnutie 2011/235/SZBP by sa malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   V článku 6 rozhodnutia 2011/235/SZBP sa odsek 2 nahrádza takto:

      „2.   Toto rozhodnutie sa uplatňuje do 13. apríla 2018. Pravidelne sa preskúmava. Obnovuje sa alebo mení podľa potreby, ak Rada nepovažuje jeho ciele za splnené.“.

   Článok 2
   Príloha k rozhodnutiu 2011/235/SZBP sa mení tak, ako sa uvádza v prílohe k tomuto rozhodnutiu.
   Článok 3
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 11. apríla 2017

            Za Radu

            predseda

         L. GRECH

      (1)  Rozhodnutie Rady 2011/235/SZBP z 12. apríla 2011 o reštriktívnych opatreniach voči určitým osobám a subjektom s ohľadom na situáciu v Iráne (Ú. v. EÚ L 100, 14.4.2011, s. 51).

      PRÍLOHA
      Záznamy o osobách uvedených nižšie nahrádzajú záznamy o týchto osobách uvedené v prílohe k rozhodnutiu 2011/235/SZBP.

                     Meno

                     Identifikačné údaje

                     Dôvody

                     Dátum zaradenia na zoznam

                     „20.

                     MOGHISSEH Mohammad (alias NASSERIAN)

                     Sudca, predseda Teheránskeho revolučného súdu, úsek 28. Taktiež považovaný za osobu zodpovednú za odsúdenie členov komunity bahá'i. Rozhodoval v povolebných veciach. Udelil dlhodobé tresty odňatia slobody na základe nespravodlivých procesov so sociálnymi a politickými aktivistami a žurnalistami, ako aj viacero trestov smrti demonštrantom a sociálnym a politickým aktivistom.

                     12.4.2011

                     22.

                     MORTAZAVI Said

                     miesto nar.: Meybod, Yazd (Irán)
                     dátum nar.: 1967

                     Do augusta 2009 teheránsky generálny prokurátor. Ako teheránsky generálny prokurátor vydal všeobecný príkaz, ktorý sa použil na zadržanie stoviek aktivistov, novinárov a študentov. V januári 2010 parlamentné vyšetrovanie ukázalo, že je priamo zodpovedný za zadržanie troch väzňov, ktorí následne zomreli vo väzbe. V auguste 2010 bol zbavený funkcie na základe vyšetrovania iránskej justície zameraného na jeho úlohu v súvislosti so smrťou troch mužov zadržaných po voľbách na jeho príkaz. V novembri 2014 iránske orgány oficiálne uznali, že zohrával úlohu v súvislosti so smrťou zadržaných osôb. Dňa 19. augusta 2015 stiahol voči nemu iránsky súd obvinenia z mučenia a smrti troch mladých mužov v detenčnom centre Kahrizak v roku 2009.

                     12.4.2011

                     23.

                     PIR-ABASSI Abbas

                     Sudca v trestnej komore. Bývalý sudca, Teheránsky revolučný súd, úsek 26. Mal na starosti povolebné prípady, udelil tresty dlhodobého odňatia slobody na základe nespravodlivých procesov s aktivistami za ľudské práva, ako aj viacero trestov smrti demonštrantom.

                     12.4.2011

                     25.

                     SALAVATI Abdolghassem

                     Sudca, predseda Teheránskeho revolučného súdu, úsek 15. Vyšetrovací sudca teheránskeho súdu. Má na starosti povolebné prípady, ako sudca predsedal politickým procesom v lete 2009, v rámci takýchto procesov odsúdil na smrť dvoch monarchistov. Viac ako stovke politických väzňov, aktivistom za ľudské práva a demonštrantom udelil dlhodobé tresty odňatia slobody.

                     12.4.2011

                     33.

                     ABBASZADEH- MESHKINI, Mahmoud

                     Tajomník Rady pre ľudské práva. Bývalý guvernér provincie Ilam. Bývalý politický riaditeľ ministerstva vnútra Ako predseda Výboru článku 10 zákona o aktivitách politických strán a skupín zodpovedal za povoľovanie demonštrácií a iných verejných podujatí a registrovanie politických strán.
                     V roku 2010 pozastavil činnosť dvoch reformných politických strán napojených na Musávího – Islamského iránskeho frontu účasti a Mudžahedínskej organizácie islamskej revolúcie.
                     Od roku 2009 dôsledne a neustále zamietal všetky mimovládne zhromaždenia, čím sa popieralo ústavné právo na protest a dôsledkom čoho bolo uväznenie veľkého počtu pokojných demonštrantov v rozpore s právom na slobodu zhromažďovania.
                     V roku 2009 tiež nedal opozícii povolenie na zhromaždenie, v rámci ktorého chcela vyjadriť smútok za ľuďmi zabitými počas protestov spojených s prezidentskými voľbami.

                     10.10.2011

                     35.

                     AKHARIAN Hassan

                     Bývalý dozorca v bloku 1 väzenia Radžaišhar, Karadž. Viaceré bývalé zadržané osoby nahlásili, že používal mučenie a dával rozkazy, ktorými sa väzňom zabraňovalo prijať zdravotnú pomoc. Podľa záznamu jednej z osôb zadržaných v tomto väzení ju všetci dozorcovia tvrdo bili, a to s plným vedomím Akhariana. Existuje tiež aspoň jeden nahlásený prípad úmrtia zadržaného, Mohsena Beikvanda, pod Akharianovým dozorom.

                     10.10.2011

                     36.

                     AVAEE Seyyed Ali-Reza (alias: AVAEE Seyyed Alireza)

                     Riaditeľ špeciálneho vyšetrovacieho úradu. Do júla 2016 námestník ministra vnútra a riaditeľ verejného registra. Od apríla 2014 poradca disciplinárneho súdu pre sudcov. Bývalý predseda teheránskeho sudcovského zboru. Ako predseda teheránskeho sudcovského zboru zodpovedá za porušovanie ľudských práv, svojvoľné zatýkanie, odopieranie práv väzňom a zvýšenie počtu popráv.

                     10.10.2011

                     38.

                     FIRUZABADI Maj-Gen Dr Seyyed Hasan (alias: FIRUZABADI Maj-Gen Dr Seyed Hassan; FIROUZABADI Maj-Gen Dr Seyyed Hasan; FIROUZABADI Maj-Gen Dr Seyed Hassan)

                     miesto nar.: Mashad
                     dátum nar.: 3.2.1951

                     Ako bývalý náčelník štábu Iránskych ozbrojených síl bol najvyšším vojenským veliteľom zodpovedným za riadenie všetkých vojenských divízií a politík vrátane Zboru islamských revolučných gárd (IRGC) a polície. Ozbrojené sily pod jeho formálnym velením stáli za násilným potlačením pokojných protestov, ako aj za masovým zadržiavaním.
                     Je tiež členom Najvyššej rady pre národnú bezpečnosť (SNSC) a Zhromaždenia pre obranu štátnych záujmov.

                     10.10.2011

                     39.

                     GANJI Mostafa Barzegar

                     Bývalý generálny prokurátor v meste Qom. V súčasnosti pravdepodobne v procese preradenia do inej funkcie. Zodpovedný za svojvoľné zadržiavanie desiatok páchateľov v Qome a zlé zaobchádzanie s nimi. Je spoluzodpovedný za závažné porušovanie práva na riadny proces, čím prispel k nadmernému a zvyšujúcemu sa využívaniu trestu smrti, čo od začiatku roka viedlo k prudkému nárastu počtu popráv.

                     10.10.2011

                     40.

                     HABIBI Mohammad Reza

                     Vedúci kancelárie ministerstva spravodlivosti v meste Yazd. Bývalý zástupca prokurátora v Isfaháne. V súčasnosti pravdepodobne v procese preradenia do inej funkcie. Podieľal sa na súdnych konaniach, v rámci ktorých sa obvineným odoprel spravodlivý proces – ako napr. v prípade Abdulaha Fathiho, ktorý bol v máji 2011 popravený po tom, čo Habibi počas súdneho konania v marci 2010 ignoroval jeho právo na vypočutie, ako aj problémy súvisiace s duševným zdravím. Je preto spoluzodpovedný za vážne porušovanie práva na riadny proces, čím prispel k nadmernému a zvyšujúcemu sa využívaniu trestu smrti a k prudkému nárastu počtu popráv od začiatku roka 2011.

                     10.10.2011

                     41.

                     HEJAZI Mohammad

                     miesto nar.: Ispahan
                     dátum nar.: 1956

                     Generál Zboru islamských revolučných gárd (Pasdaran), zohrával kľúčovú úlohu pri zastrašovaní a vyhrážaní sa „nepriateľom“ Iránu a pri bombardovaní kurdských obcí v Iraku. Bývalý veliteľ sarollahského Zboru islamských revolučných gárd (IRGC) v Teheráne a bývalý veliteľ basídžských síl, zohrával ústrednú úlohu v povolebnom zásahu proti demonštrantom.

                     10.10.2011

                     46.

                     KAMALIAN Behrouz
                     (alias: Hackers Brain)

                     miesto nar.: Teherán
                     dátum nar.: 1983

                     Veliteľ IRGC – napojený na počítačovú skupinu „Ashiyaneh“ Skupina Digitálna bezpečnosť „Ashiyaneh“, ktorú založil Behrouz Kamalian, je zodpovedná za intenzívne počítačové útoky proti domácim odporcom a reformistom, ako aj proti zahraničným inštitúciám. 21. júna 2009 boli na internetovej stránke velenia kybernetickej obrany revolučných gárd 32 uverejnené fotografie tváre 26 ľudí, ktoré boli údajne urobené počas povolebných demonštrácií. Pripojená bola aj výzva pre Iračanov, aby „identifikovali týchto vzbúrencov“.

                     10.10.2011

                     49.

                     MALEKI Mojtaba

                     Zástupca vedúceho ministerstva spravodlivosti v provincii Chorasán Razav. Bývalý prokurátor v Kermasnšahu. Zohral úlohu pri prudkom náraste odsúdení na trest smrti v Iráne vrátane trestného stíhania v prípadoch siedmich väzňov usvedčených z obchodovania s drogami, ktorí boli obesení v ten istý deň 3. januára 2010 v hlavnom väzení Kermanšahu.

                     10.10.2011

                     51.

                     SALARKIA Mahmoud

                     Bývalý riaditeľ teheránskeho futbalového klubu „Persepolis“.

                     Vedúci komisie mesta Teherán pre naftu a dopravu. Zástupca generálneho prokurátora Teheránu pre väzenské záležitosti počas zásahu proti demonštráciám v roku 2009.
                     Ako zástupca generálneho prokurátora Teheránu pre väzenské záležitosti bol priamo zodpovedný za vydanie mnohých zatýkacích rozkazov voči nevinným a pokojným demonštrantom a aktivistom. Z mnohých správ obhajcov ľudských práv je zrejmé, že skoro všetky tieto uväznené osoby boli na základe jeho pokynu rôznu dobu bez obvinenia zadržiavané v izolácii bez možnosti kontaktovať advokáta alebo rodinných príslušníkov, a to často v podmienkach podobných nútenému zmiznutiu. Ich rodiny často nie sú o zatknutí informované.

                     10.10.2011

                     53.

                     TALA Hossein (alias: TALA Hosseyn)

                     Bývalý poslanec iránskeho parlamentu. Do septembra 2010 generálny guvernér („Farmandar“) provincie Teherán, zodpovedný za zásah policajných síl a teda potláčanie demonštrácií. Za úlohu, ktorú zohral v represiách po voľbách, dostal v decembri 2010 ocenenie.

                     10.10.2011

                     56.

                     BAHRAMI Mohammad- Kazem

                     Predseda správneho súdu. Ako najvyšší predstaviteľ súdnej moci v rámci ozbrojených síl sa podieľal na represiách voči pokojným demonštrantom.

                     10.10.2011

                     73.

                     FAHRADI Ali

                     Zástupca vedúceho inšpektorátu pre právne záležitosti a verejnú kontrolu na teheránskom ministerstve spravodlivosti. Prokurátor v meste Karadž. Zodpovedný za hrubé porušovanie ľudských práv vrátane súdnych procesov, v ktorých sa udelil trest smrti. Počas výkonu jeho funkcie prokurátora došlo v regióne Karadž k veľkému počtu popráv.

                     23.3.2012

                     74.

                     REZVANMA- NESH Ali

                     Zástupca prokurátora provincie Karadž, región Alborz. Zodpovedný za hrubé porušovanie ľudských práv vrátane účasti na poprave mladistvého.

                     23.3.2012

                     76.

                     SADEGHI Mohamed

                     Plukovník, zástupca veliteľa technického a počítačového spravodajstva IRGC, zodpovedný za stredisko analýzy a boja proti organizovanému zločinu v rámci islamských revolučných gárd (Pasdaran). Zodpovedný za zatýkanie a mučenie blogerov/novinárov.

                     23.3.2012

                     79.

                     RASHIDI AGHDAM, Ali Ashraf

                     Bývalý riaditeľ väznice Evin, vymenovaný v polovici roku 2012. Po jeho vymenovaní sa podmienky vo väznici zhoršili a v správach sa začalo spomínať zintenzívnenie zlého zaobchádzania s väzňami. V októbri 2012 deväť väzenkýň vyhlásilo protestnú hladovku na protest proti porušovaniu ich práv a násilnému zaobchádzaniu zo strany dozorcov.

                     12.3.2013

                     82.

                     SARAFRAZ, Mohammad (Dr.) (alias: Haj-agha Sarafraz)

                     miesto nar.: Teherán
                     dátum nar.: približne 1963
                     miesto pobytu: Teherán

                     Člen Najvyššej rady pre kybernetický priestor. Bývalý riaditeľ vysielacej spoločnosti Iránskej republiky – IRIB. Bývalý riaditeľ svetovej služby IRIB a Press TV, zodpovedný za všetky programové rozhodnutia. Úzko spätý s aparátom štátnej bezpečnosti. Pod jeho vedením Press TV a IRIB spolupracovali s iránskymi bezpečnostnými službami a prokurátormi na vysielaní vynútených priznaní väzňov vrátane priznania iránsko-kanadského novinára a filmára Maziara Bahariho v týždenníku „Iran Today“. Nezávislý regulátor v oblasti vysielania OFCOM udelil Press TV v Spojenom kráľovstve pokutu 100 000  GPB za to, že v roku 2011 odvysielala Bahariho priznanie, ktoré sa natočilo pod nátlakom vo väzení. Safaraz sa preto spája s porušovaním práva na riadny proces a spravodlivé súdne konanie.

                     12.3.2013

                     86.

                     MUSAVI- TABAR, Seyyed Reza

                     Bývalý náčelník revolučnej prokuratúry v Širáze. Zodpovedný za nelegálne zatýkanie politických aktivistov, novinárov, obhajcov ľudských práv, vyznávačov bahájskej viery a väzňov svedomia a za zlé zaobchádzanie s nimi: boli vystavení zastrašovaniu, mučeniu, výsluchom a odoprel sa im prístup k právnemu zástupcovi ako i riadny proces. Musavi-Tabar podpisoval súdne príkazy v smutne známom detenčnom centre č. 100 (mužské väzenie) a to aj vrátane príkazu zadržiavať Rahu Sabet, vyznávačku bahájskej viery, tri roky v samoväzbe.

                     12.3.2013“


title: 2009/798/ES,Euratom: Rozhodnutie Rady z  27. októbra 2009 , ktorým sa vymenúva jedna holandská členka Európskeho hospodárskeho a sociálneho výboru

text:
               31.10.2009

               SK

               Úradný vestník Európskej únie

               L 285/41

      ROZHODNUTIE RADY

   z 27. októbra 2009,
   ktorým sa vymenúva jedna holandská členka Európskeho hospodárskeho a sociálneho výboru
   (2009/798/ES, Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 259,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 167,
   so zreteľom na rozhodnutie Rady 2006/651/ES, Euratom (1),
   so zreteľom na návrh holandskej vlády,
   so zreteľom na stanovisko Komisie,
   keďže v dôsledku skončenia funkčného obdobia pána J. W. VAN DEN BRAAKA sa uvoľnilo jedno miesto člena Európskeho hospodárskeho a sociálneho výboru,
   ROZHODLA TAKTO:
   Článok 1
   Pani J. A. VAN DEN BANDT-STEL, permanent gedelegeerde VNO-NCW te Brussel (Skupina I – Zamestnávatelia), ako uviedla holandská ministerka hospodárstva, sa vymenúva za členku Európskeho hospodárskeho a sociálneho výboru na zvyšný čas funkčného obdobia, ktoré trvá do 20. septembra 2010.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 27. októbra 2009

            Za Radu

            predseda

         C. BILDT

      (1)  Ú. v. EÚ L 269, 28.9.2006, s. 13.


title: Rozhodnutie Komisie z  22. decembra 2010 , ktorým sa mení a dopĺňa rozhodnutie 2009/964/EÚ o prijatí pracovného plánu na rok 2010 na realizáciu druhého akčného programu Spoločenstva v oblasti zdravia (2008 – 2013) a o kritériách výberu, udeľovania a o iných kritériách v súvislosti s finančnými príspevkami na akcie tohto programu a o platbe Spoločenstva v rámci Rámcového dohovoru WHO o kontrole tabaku

text:
               31.12.2010

               SK

               Úradný vestník Európskej únie

               C 358/23

         ROZHODNUTIE KOMISIE
   z 22. decembra 2010,
   ktorým sa mení a dopĺňa rozhodnutie 2009/964/EÚ o prijatí pracovného plánu na rok 2010 na realizáciu druhého akčného programu Spoločenstva v oblasti zdravia (2008 – 2013) a o kritériách výberu, udeľovania a o iných kritériách v súvislosti s finančnými príspevkami na akcie tohto programu a o platbe Spoločenstva v rámci Rámcového dohovoru WHO o kontrole tabaku
   2010/C 358/04
   EURÓPSKA KOMISIA,
   so zreteľom na Zmluvu o Európskej únii a Zmluvu o fungovaní Európskej únie,
   so zreteľom na rozhodnutie Európskeho parlamentu a Rady č. 1350/2007/ES z 23. októbra 2007, ktorým sa ustanovuje druhý akčný program Spoločenstva v oblasti zdravia (2008 – 2013) (1), a najmä na jeho článok 8 ods. 1,
   so zreteľom na rozhodnutie Komisie 2004/858/ES z 15. decembra 2004 zakladajúce výkonnú agentúru s názvom „Výkonná agentúra pre program verejného zdravia“, ktorá je poverená riadením akčného programu Spoločenstva v oblasti verejného zdravia v súlade s nariadením Rady (ES) č. 58/2003 (2), a najmä na jeho článok 6,
   keďže:

               (1)

               Rozhodnutie Komisie 2009/964/EÚ (3) bolo prijaté 18. decembra 2009.

               (2)

               Mnoho z pôvodne plánovaných výziev na predloženie ponúk nebolo úspešných a nebudú implementované v roku 2010. Časť rozpočtu pôvodne vyčlenená na predloženie ponúk by preto teraz mala byť k dispozícii pre ostatné akcie.

               (3)

               Dve konferencie predsedníctva, ktoré majú byť spolufinancované v rámci pracovného plánu na rok 2010, budú organizované v druhej polovici roku 2010 a v prvej polovici roku 2011.

               (4)

               Pôvodne plánovaná dohoda o priamom grante s medzinárodnými organizáciami v rámci pracovného plánu na rok 2010 nebude uzavretá a odhadované sumy pre ostatné budú znížené. Časť rozpočtu pôvodne vyčlenená pre dohody o priamom grante s medzinárodnými organizáciami by preto teraz mala byť k dispozícii pre ostatné akcie.

               (5)

               Jedno verejné obstarávanie prostredníctvom správnej dohody so spoločným výskumným centrom v rámci mechanizmu financovania „ostatné činnosti“ nebude realizované. Časť rozpočtu pôvodne vyčlenená pre správne dohody so spoločným výskumným centrom v rámci daného mechanizmu financovania by preto teraz mala byť k dispozícii na ostatné akcie.

               (6)

               Je potrebné zmeniť rozdelenie rozpočtu medzi rôzne mechanizmy financovania uvedené v bode 2 prílohy I k rozhodnutiu Komisie 2009/964/EÚ, aby sa umožnilo financovanie väčšieho počtu spoločných akcií a projektov.

               (7)

               Zmeny v rozpočte pôvodne vyčlenené pre rôzne mechanizmy financovania prekračujú 20 % uvedených v článku 1 odseku 2 rozhodnutia Komisie 2009/964/EÚ, čím predstavujú podstatnú zmenu už prijatého rozhodnutia o financovaní a vyžadujú si jeho zmenu a doplnenie.

               (8)

               Rozhodnutie Komisie 2009/964/EÚ by sa preto malo zodpovedajúcim spôsobom zmeniť a doplniť.

               (9)

               Opatrenia stanovené v tomto rozhodnutí sú v súlade so stanoviskom výboru uvedeného v článku 10 rozhodnutia 1350/2007/ES,

         ROZHODLA TAKTO:
   Jediný článok
   Príloha I k rozhodnutiu 2009/964/EÚ sa mení a dopĺňa takto:

               1.

               V bode 2.1 Výzva na predkladanie návrhov, sa druhá veta v prvom odseku nahrádza takto:
               „Celková orientačná suma na výzvu na predkladanie návrhov projektov sa odhaduje na 16 300 000 EUR (približne 34,7 % prevádzkového rozpočtu).“

               2.

               V bode 2.2 Výzvy na predloženie ponuky, sa prvá veta v druhom odseku nahrádza takto:
               „Celková orientačná suma na výzvy na predloženie ponúk sa odhaduje na 7 864 640 EUR (približne 16,7 % prevádzkového rozpočtu).“

               3.

               V bode 2.3 Spoločné akcie, sa druhá veta v prvom odseku nahrádza takto:
               „Celková orientačná suma na výzvu na predkladanie návrhov spoločných akcií sa odhaduje na 16 000 000 EUR (približne 34,1 % prevádzkového rozpočtu).“

               4.

               V bode 2.5 Konferencie v oblasti verejného zdravia a hodnotenie rizika, sa druhá veta v prvom odseku nahrádza takto:
               „Celková orientačná suma na výzvu na predkladanie návrhov konferencií sa odhaduje na 850 000 EUR (približne 1,8 % prevádzkového rozpočtu). Z toho 200 000 EUR je určených na konferencie organizované predsedníctvom Európskej únie a 650 000 EUR na iné konferencie.“

               5.

               Bod 2.5.1 Konferencie organizované predsedníctvom Európskej únie sa mení a dopĺňa takto:

                           a)

                           prvý odsek sa nahrádza takto:
                           „Dve konferencie organizované predsedníctvom Európskej únie, jedna na predsedníctvo v druhej polovici roku 2010 a druhá na predsedníctvo v prvej polovici 2011, sú oprávnené na spolufinancovanie Európskou úniou do výšky 100 000 EUR na každú, s maximálnou mierou spolufinancovania Európskou úniou vo výške 50 % celkových oprávnených nákladov.“

                           b)

                           piaty odsek sa nahrádza takto:
                           „Konferencie predsedníctva, ktoré sa majú spolufinancovať v rámci pracovného plánu na rok 2010 sú: konferencia predsedníctva o chronických chorobách, ktorá sa má konať v októbri 2010 počas belgického predsedníctva a konferencia predsedníctva o akcii týkajúcej sa prevencie, ktorá sa má konať v máji 2011 počas maďarského predsedníctva.“

               6.

               V bode 2.6 Spolupráca s medzinárodnými organizáciami, sa druhá veta v prvom odseku nahrádza takto:
               „Celková orientačná suma sa odhaduje na 2 600 000 EUR (približne 5,5 % prevádzkového rozpočtu).“

               7.

               V bode 2.8 Iné činnosti, sa štvrtá veta v druhom odseku nahrádza takto:
               „Na tento účel bude vyčlenená celková suma 1 100 000 EUR (približne 2,3 % prevádzkového rozpočtu).“

               8.

               Bod 3.2.1.1 Rozvoj prevencie a kontroly existujúcich a novovznikajúcich prenosných ochorení sa mení a dopĺňa takto:

                           a)

                           prvý odsek sa vypúšťa;

                           b)

                           táto tretia zarážka sa vypúšťa:

                                       „—

                                       Vypracovanie, vykonanie a analýza výsledkov prieskumu zameraného na identifikáciu zvládania tuberkulózy a poskytovania služieb v rámci systému zdravotnej starostlivosti na úrovni členských štátov. Účelom prieskumu je umožniť deskriptívnu analýzu rozličných modelov v rámci plnenia programu. Podrobný opis modelov poskytovania služieb súvisiacich s tuberkulózou by umožnil efektívnejší prístup k hodnoteniu prideľovania zdrojov a k záväzku členských štátov kontrolovať tuberkulózu.
                                       (Výzva na predkladanie ponúk)“

               9.

               Bod 3.2.1.2 Zlepšenie pripravenosti a reakcia v prípade mimoriadnych udalosti v oblasti zdravia vrátane zmeny klímy, problémov týkajúcich sa pandémie chrípky a medziregionálnej spolupráce sa mení a dopĺňa takto:

                           a)

                           táto prvá zarážka sa vypúšťa:

                                       „—

                                       Medzi tieto predpokladané činnosti patria: identifikácia a výmena najlepšej praxe, vypracovávanie dokumentov, odborná príprava, otázky súvisiace s médiami a komunikáciou so širokou verejnosťou a odborníkmi, rozvoj schém a techník modelovania plánovania pre prípad mimoriadnych udalostí v oblasti zdravia, referenčné usmernenia ku krízovému manažmentu, odborná príprava zamestnancov a podpora zamestnancov pri riešení neočakávaných situácií, školské kurikulá (povaha odborného vzdelávania, cieľ, obsah), rozširovanie kľúčových akcií identifikovaných v rámci programu Výboru pre zdravotnú bezpečnosť a Svetovej iniciatívy v oblasti zdravotnej bezpečnosti (GHSI), hodnotenie logistických aspektov zvládania krízových situácií, vrátane otázok zabezpečovania nepretržitej prevádzky a zohľadnenie medzinárodnej dimenzie podujatí.
                                       (Výzva na predkladanie ponúk)“

                           b)

                           táto piata zarážka sa vypúšťa:

                                       „—

                                       Prieskum existujúcich právnych predpisov v členských štátoch o zbere osobných údajov, najmä v núdzových prípadoch ohrozujúcich verejné zdravie. Cieľom je riešiť problém ochrany údajov za takýchto okolností. Výsledky by mali prispieť k zlepšovaniu koordinácie činností súvisiacich s vysledovaním kontaktov s cieľom zabrániť šíreniu hrozieb.
                                       (Výzva na predkladanie ponúk)“

               10.

               Bod 3.2.1.3 Rozšírenie existujúcej schopnosti reagovať na hrozby v prípade biologických, chemických a rádioaktívnych látok, ako aj novovznikajúcej environmentálnej záťaže z dôvodu chorôb sa mení a dopĺňa takto:

                           a)

                           táto prvá zarážka sa vypúšťa:

                                       „—

                                       Prieskum a audit ‚národných referenčných laboratórií‘ pre chemické a rádioaktívne látky vrátane pracovného seminára týkajúceho sa spoločného využívania schopností a kapacít. Cieľom prieskumu je preskúmať a zdôvodniť systém referenčných laboratórií EÚ poskytnutím analytického prehľadu súčasnej situácie referenčných laboratórií v jednotlivých členských štátoch a podrobné preskúmanie príslušných dôkazov na podporu prípadných prínosov a nevýhod vytvorenia referenčnej siete EÚ. Prieskum by sa mal zamerať na minimálne základné prvky systému referenčných laboratórií EÚ vrátane kritických prvkov jeho rozvoja a vytvárania vnútroštátnych a medzinárodných sietí ako predpokladu účinnej akcie pri vyšetrovaní a reakcii v prípade prepuknutia hrozby.
                                       (Výzva na predkladanie ponúk)“

                           b)

                           táto štvrtá zarážka sa vypúšťa:

                                       „—

                                       Podpora priorít Výboru pre zdravotnú bezpečnosť na rok 2010 vrátane činností sekcií a pracovných skupín Výboru pre zdravotnú bezpečnosť.
                                       (Výzva na predkladanie ponúk)“

               11.

               V bode 3.2.2.1 Rozvoj prevencie v oblasti bezpečnosti pacientov sa vypúšťa táto prvá zarážka:

                           „—

                           Konferencia o výmene najlepšej praxe a nástrojov v oblasti bezpečnosti pacientov. Cieľom je predstaviť prvé výsledky činností a nástrojov vypracovaných na základe výzvy na predkladanie návrhov projektov z roku 2009 v rámci druhého programu v oblasti zdravia a vymedziť stratégiu na ich šírenie a používanie. Konferencia spojí orgány z oblasti verejného zdravia, odborných zdravotníckych pracovníkov, zástupcov priemyslu a odborníkov na hodnotenie rizík. Výsledky konferencie by mali umožniť prepojenie medzi definíciou politík o bezpečnosti pacientov na vnútroštátnej a európskej úrovni a oblasťou zdravotnej starostlivosti a prispieť k lepšiemu odovzdávaniu skúseností a kvalitnejším systémom odbornej prípravy zdravotníckych pracovníkov, najmä medzi cezhraničnými regiónmi.
                           (Výzva na predkladanie ponúk)“

               12.

               Bod 3.2.2.2 (Vedecké odporúčania a hodnotenie rizík ) sa mení a dopĺňa takto:

                           a)

                           táto tretia zarážka sa vypúšťa:

                                       „—

                                       Dialóg o hodnotení rizík v rámci prognostickej analýzy nanotechnológií. Cieľom je identifikovať také otázky hodnotenia rizík, ktoré vystúpia do popredia so zavedením nanotechnológií druhej a tretej generácie, a diskutovať o nich.
                                       (Administratívna dohoda so SVC)“

                           b)

                           táto ôsma zarážka sa vypúšťa:

                                       „—

                                       Spolupráca v oblasti hodnotenia rizík prostredníctvom pracovných seminárov o konkrétnych alebo všeobecných témach týkajúcich sa hodnotenia rizík a práce nepotravinových vedeckých výborov Komisie na podporu a upevňovanie dialógu medzi expertmi.
                                       (Výzva na predkladanie ponúk)“

                           c)

                           táto jedenásta zarážka sa vypúšťa:

                                       „—

                                       Oznamovanie rizík prostredníctvom vypracovania stratégie komunikácie s odborníkmi, napr. organizovaním malých pracovných seminárov s novinármi pracujúcimi na vedeckých témach.
                                       (Výzva na predkladanie ponúk)“

                           d)

                           táto dvanásta zarážka sa vypúšťa:

                                       „—

                                       Hodnotenie súčasných zdrojov a potrieb. Cieľom je zabezpečiť vysokokvalitné fungovanie vedeckých výborov (porovnávacia analýza agentúr EÚ s porovnateľnou úlohou).
                                       (Výzva na predkladanie ponúk)“

               13.

               Bod 3.3.1.1 Podpora prístupu „zdravie vo všetkých politikách“ sa vypúšťa

               14.

               Bod 3.3.2.4 Sexuálne zdravie a HIV-AIDS sa mení a dopĺňa takto:

                           a)

                           táto prvá zarážka sa vypúšťa:

                                       „—

                                       Prieskum poznatkov mládeže (12 – 17 rokov) o sexuálnom a reprodukčnom zdraví v členských štátoch EÚ. Cieľom je zlepšiť vedomostnú základňu pre diskusiu o vhodných opatreniach na európskej úrovni v súvislosti so sexuálnym zdravím mládeže.
                                       (Výzva na predkladanie ponúk)“

                           b)

                           táto tretia zarážka sa vypúšťa:

                                       „—

                                       Identifikácia metód používaných marketingovými expertmi, aby sa dostali k mládeži a posúdenie toho, či a ako by sa tieto metódy mohli použiť na informovanie mládeže o sexuálnom zdraví. Cieľom je podporiť/podnietiť diskusiu o sexuálnom zdraví na úrovni EÚ na účely vypracúvania ďalších politík EÚ.
                                       (Výzva na predkladanie ponúk)“

               15.

               V bode 3.3.2.6 Prevencia závislosti sa vypúšťa táto ôsma zarážka:

                           „—

                           Poskytnutie technickej podpory Komisii pri príprave správy o dosiahnutom pokroku pri napĺňaní odporúčania Rady z 18. júna 2003. Táto akcia sa predpokladá v protidrogovom akčnom pláne EÚ na obdobie 2009 – 2012 (akcia 23). Cieľom je posúdiť zlepšenie pokrytia službami na znižovanie ujmy na základe prvej správy prijatej v roku 2007 tým, že sa v plnej miere využijú intervencie s preukázanou efektívnosťou, a to najmä vo väzniciach a pri poskytovaní reintegračných služieb, v prospech osôb umiestnených do následnej starostlivosti po prepustení z väzenia. To Spoločenstvu spolu s členskými štátmi umožní zvážiť, či sú potrebné ďalšie odporúčania.
                           (Výzva na predkladanie ponúk)“

               16.

               V bode 3.3.2.7 Prevencia závažných, chronických a zriedkavých chorôb sa vypúšťa táto druhá zarážka:

                           „—

                           Technická, vedecká a administratívna podpora európskeho partnerstva pre opatrenia na boj proti rakovine. V oznámení o opatreniach na boj proti rakovine: európske partnerstvo sa identifikujú konkrétne akcie v štyroch oblastiach: prevencia a podpora zdravia, zdravotná starostlivosť, výskum rakoviny a informácie a údaje. V rámci partnerstva sa budú identifikovať ďalšie akcie, ktoré sa majú implementovať na účely dosiahnutia cieľov uvedených v danom oznámení, pričom je celkovým cieľom zníženie zaťaženia spôsobeného touto chorobou v EÚ. Cieľom tejto zmluvy je poskytnúť technickú podporu a poradenstvo európskemu partnerstvu.
                           (Výzva na predkladanie ponúk)“

               17.

               V bode 3.4.1 Výmena poznatkov a osvedčených postupov sa vypúšťa táto druhá zarážka:

                           „—

                           Politické dialógy o kľúčových základných hodnotách a vymedzenie a presadzovanie práv pacientov v celej Európe. Cieľom je posúdiť spolu s členskými štátmi a zainteresovanými stranami na úrovni EÚ ako sa práva pacientov rozvíjajú a presadzujú. To poslúži diskusiám o súvisiacich, či už súčasných alebo pripravovaných, iniciatívach Komisie.
                           Do týchto politických dialógov sa má zapojiť široký okruh aktérov zdravotnej politiky a majú poskytnúť hodnotné výsledky pre budúcu prácu na úrovni EÚ. Európske observatórium pre systémy a politiky v oblasti zdravia ponúka potrebné odborné znalosti, ľudské zdroje a príslušné kontakty na pokrytie plánovaného spektra, zostavenie cieľovej skupiny a zabezpečenie požadovaných výsledkov.
                           (Dohoda o priamom grante s Európskym observatóriom pre systémy a politiky v oblasti zdravia).“

      V Bruseli 22. decembra 2010

            Za Komisiu

         John DALLI

            člen Komisie

      (1)  Ú. v. EÚ L 301, 20.11.2007, s. 3.

      (2)  Ú. v. EÚ L 369, 16.12.2004, s. 73.

      (3)  Ú. v. EÚ L 340, 22.12.2009, s. 1.


title: Rozhodnutie Rady (EÚ) 2015/1420 zo 16. marca 2015 o pozícii, ktorá sa má zaujať v mene Európskej únie v Rade pre pridruženie zriadenej Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o prijatie odporúčania o vykonávaní programu pridruženia medzi EÚ a Ukrajinou

text:
               22.8.2015

               SK

               Úradný vestník Európskej únie

               L 221/4

         ROZHODNUTIE RADY (EÚ) 2015/1420
   zo 16. marca 2015
   o pozícii, ktorá sa má zaujať v mene Európskej únie v Rade pre pridruženie zriadenej Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o prijatie odporúčania o vykonávaní programu pridruženia medzi EÚ a Ukrajinou
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä jej článok 217 v spojení s jej článkom 218 ods. 9,
   so zreteľom na spoločný návrh Európskej komisie a vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (1) (ďalej len „dohoda“) bola podpísaná 21. marca 2014 a 27. júna 2014.

               (2)

               Do nadobudnutia platnosti sa dohoda predbežne vykonáva v súlade s rozhodnutiami Rady 2014/295/EÚ (2), 2014/668/EÚ (3) a 2014/691/EÚ (4).

               (3)

               Zmluvné strany sa dohodli na programe pridruženia, ktorý stanovuje zoznam priorít pre ich spoločnú prácu v jednotlivých sektoroch a ktorý pripraví a uľahčí vykonávanie dohody a ktorý bude musieť prijať Rada pre pridruženie zriadená dohodou.

               (4)

               Pozícia, ktorá sa má zaujať v mene Únie o prijatí odporúčania o vykonávaní programu pridruženia medzi EÚ a Ukrajinou, ktorá sa má prijať v Rade pre pridruženie, musí prijať Rada,

         PRIJALA TOTO ROZHODNUTIE:
   Článok 1
   Pozícia, ktorá sa má zaujať v mene Únie v Rade pre pridruženie zriadenej Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o vykonávanie programu pridruženia medzi EÚ a Ukrajinou, vychádza z návrhu odporúčania Rady pre pridruženie pripojeného k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 16. marca 2015

            Za Radu

            predsedníčka

         F. MOGHERINI

      (1)  Ú. v. EÚ L 161, 29.5.2014, s. 3.

      (2)  Rozhodnutie Rady 2014/295/EÚ zo 17. marca 2014 o podpise v mene Európskej únie a o predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o jej preambulu, článok 1 a hlavy I, II a VII (Ú. v. EÚ L 161, 29.5.2014, s. 1).

      (3)  Rozhodnutie Rady 2014/668/EÚ z 23. júna 2014 o podpise v mene Európskej únie a predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o jej hlavu III (okrem ustanovení týkajúcich sa zaobchádzania so štátnymi príslušníkmi tretích krajín, ktorí sú na území druhej zmluvnej strany legálne zamestnaní ako pracovníci) a hlavy IV, V, VI a VII, ako aj súvisiace prílohy a protokoly (Ú. v. EÚ L 278, 20.9.2014, s. 1).

      (4)  Rozhodnutie Rady 2014/691/EÚ z 29. septembra 2014, ktorým sa mení rozhodnutie 2014/668/EÚ o podpise v mene Európskej únie a predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o jej hlavu III (okrem ustanovení týkajúcich sa zaobchádzania so štátnymi príslušníkmi tretích krajín, ktorí sú na území druhej zmluvnej strany legálne zamestnaní ako pracovníci) a hlavy IV, V, VI a VII, ako aj súvisiace prílohy a protokoly (Ú. v. EÚ L 289, 3.10.2014, s. 1).

      NÁVRH
      ODPORÚČANIE č. 2015/…
      z
      týkajúce sa vykonávania programu pridruženia medzi EÚ a Ukrajinou
      RADA PRE PRIDRUŽENIE MEDZI EÚ A UKRAJINOU,
      so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, a najmä na jej článok 463,
      keďže:

                  (1)

                  Podľa článku 463 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (1) (ďalej len „dohoda“) má Rada pre pridruženie právomoc vydávať odporúčania, ktoré považuje za vhodné na účely dosiahnutia cieľov dohody.

                  (2)

                  Podľa článku 476 dohody o pridružení prijmú zmluvné strany všetky všeobecné alebo osobitné opatrenia potrebné na splnenie záväzkov, ktoré im vyplývajú z dohody o pridružení.

                  (3)

                  Do nadobudnutia jej platnosti sa dohoda predbežne vykonáva v súlade s rozhodnutím Rady 2014/294/EÚ (2), rozhodnutím Rady 2014/668/EÚ (3) a rozhodnutím Rady 2014/691/EÚ (4).

                  (4)

                  Zmluvné strany sa dohodli na znení programu pridruženia, ktorého cieľom je pripraviť a uľahčiť vykonávanie budúcej dohody o pridružení prostredníctvom vytvorenia praktického rámca, ktorý má pomôcť dosiahnuť hlavné ciele politického pridruženia a hospodárskej integrácie.

                  (5)

                  Program pridruženia má dvojaký cieľ: stanoviť konkrétne kroky s cieľom zabezpečiť, aby si zmluvné strany plnili svoje povinnosti, ktoré im vyplývajú z dohody o pridružení, a poskytnúť širší rámec pre ďalšie posilnenie vzťahov medzi EÚ a Ukrajinou s cieľom dosiahnuť významný stupeň hospodárskej integrácie a prehĺbiť politickú spoluprácu v súlade s celkovými cieľmi dohody o pridružení,

            PRIJALA TOTO ODPORÚČANIE:
      Jediný článok
      Rada pre pridruženie odporúča zmluvným stranám vykonať program pridruženia medzi EÚ a Ukrajinou (5) do tej miery, do akej takéto vykonanie smeruje k dosiahnutiu cieľov Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej.

         V …

               Za Radu pre pridruženie

               predseda

         (1)  Ú. v. EÚ L 161, 29.5.2014, s. 3.

         (2)  Rozhodnutie Rady 2014/295/EÚ zo 17. marca 2014 o podpise v mene Európskej únie a o predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o jej preambulu, článok 1 a hlavy I, II a VII (Ú. v. EÚ L 161, 29.5.2014, s. 1).

         (3)  Rozhodnutie Rady 2014/668/EÚ z 23. júna 2014 o podpise v mene Európskej únie a predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o jej hlavu III (okrem ustanovení týkajúcich sa zaobchádzania so štátnymi príslušníkmi tretích krajín, ktorí sú na území druhej zmluvnej strany legálne zamestnaní ako pracovníci) a hlavy IV, V, VI a VII, ako aj súvisiace prílohy a protokoly (Ú. v. EÚ L 278, 20.9.2014, s. 1).

         (4)  Rozhodnutie Rady 2014/691/EÚ z 29. septembra 2014, ktorým sa mení rozhodnutie 2014/668/EÚ o podpise v mene Európskej únie a predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o jej hlavu III (okrem ustanovení týkajúcich sa zaobchádzania so štátnymi príslušníkmi tretích krajín, ktorí sú na území druhej zmluvnej strany legálne zamestnaní ako pracovníci) a hlavy IV, V, VI a VII, ako aj súvisiace prílohy a protokoly (Ú. v. EÚ L 289, 3.10.2014, s. 1).

         (5)  Pozri dokument st 6978/15 na stránke: http://register.consilium.europa.eu.


title: 2012/4/EÚ: Rozhodnutie Európskeho parlamentu a Rady z  13. decembra 2011 o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/005 PT/Norte-Centro Automotive, Portugalsko)

text:
               7.1.2012

               SK

               Úradný vestník Európskej únie

               L 4/11

         ROZHODNUTIE EURÓPSKEHO PARLAMENTU A RADY
   z 13. decembra 2011
   o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/005 PT/Norte-Centro Automotive, Portugalsko)
   (2012/4/EÚ)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na jej bod 28,
   so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (2), a najmä na jeho článok 12 ods. 3,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (ďalej len „EGF“) bol zriadený s cieľom poskytovať dodatočnú podporu pracovníkom prepusteným v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri opätovnom začleňovaní na trhu práce.

               (2)

               Rozsah pôsobnosti EGF bol rozšírený v prípade žiadostí podaných od 1. mája 2009, aby zahŕňal podporu pre pracovníkov prepustených v priamom dôsledku celosvetovej finančnej a hospodárskej krízy.

               (3)

               Medziinštitucionálna dohoda zo 17. mája 2006 umožňuje mobilizovať EGF v rámci ročného stropu vo výške 500 miliónov EUR.

               (4)

               Portugalsko podalo 6. júna 2011 žiadosť o mobilizáciu EGF z dôvodu prepúšťania v troch podnikoch, ktoré podľa klasifikácie NACE Revision 2 pôsobia v rámci divízie 29 („Výroba motorových vozidiel, prívesov a návesov“) v regiónoch na úrovni NUTS II Norte (PT11) a Centro (PT16), a do 18. júla 2011 ju doplnilo o dodatočné informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 1 518 465 EUR.

               (5)

               EGF by sa preto mal mobilizovať s cieľom poskytnúť finančný príspevok v súvislosti so žiadosťou Portugalska,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2011 sa mobilizuje Európsky fond na prispôsobenie sa globalizácii s cieľom poskytnúť sumu 1 518 465 EUR vo forme viazaných a platobných rozpočtových prostriedkov.
   Článok 2
   Toto rozhodnutie sa uverejní v Úradom vestníku Európskej únie.

      V Štrasburgu 13. decembra 2011

            Za Európsky parlament

            predseda

         J. BUZEK

            Za Radu

            predseda

         M. SZPUNAR

      (1)  Ú. v. EÚ C 139, 14.6.2006, s. 1.

      (2)  Ú. v. EÚ L 406, 30.12.2006, s. 1.


title: 2011/744/: Rozhodnutie Európskej centrálnej banky z  3. novembra 2011 o vykonávaní druhého programu nákupu krytých dlhopisov (ECB/2011/17)

text:
               16.11.2011

               SK

               Úradný vestník Európskej únie

               L 297/70

         ROZHODNUTIE EURÓPSKEJ CENTRÁLNEJ BANKY
   z 3. novembra 2011
   o vykonávaní druhého programu nákupu krytých dlhopisov
   (ECB/2011/17)
   (2011/744/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 12.1 druhý pododsek v spojení s článkom 3.1 prvou zarážkou a článkom 18.1,
   keďže:

               (1)

               V súlade s článkom 18.1 Štatútu Európskeho systému centrálnych bánk a Európskej centrálnej banky (ďalej len „štatút ESCB“), Európska centrálna banka (ECB) spolu s národnými centrálnymi bankami členských štátov, ktorých menou je euro môžu obchodovať na finančných trhoch okrem iného s obchodovateľnými cennými papiermi v rámci priamych nákupov a predajov.

               (2)

               7. mája 2009 a následne 4. júna a 18. júna 2009 rozhodla Rada guvernérov, vzhľadom na výnimočné okolnosti, ktoré v tom čase prevládali na trhu, o zavedení programu nákupu krytých dlhopisov (ďalej len „program“) v celkovej predpokladanej menovitej hodnote 60 miliárd EUR v súlade s rozhodnutím ECB/2009/16 z 2. júla 2009 o vykonávaní programu nákupu krytých dlhopisov (1). Na základe programu sa národné centrálne banky a vo výnimočných prípadoch aj ECB, v priamom kontakte so zmluvnými stranami, mohli rozhodnúť priamo nakupovať, v rozsahu im prideleného podielu, akceptovateľné kryté dlhopisy od akceptovateľných zmluvných strán na primárnom a sekundárnom trhu. S ohľadom na potreby menovej politiky Eurosystému a ciele nákupov krytých dlhopisov bol program vytvorený ako dočasný nástroj na obdobie dvanástich mesiacov a skončil sa 30. júna 2010.

               (3)

               Rada guvernérov rozhodla, že by sa mal začať druhý program nákupu krytých dlhopisov (ďalej len „druhý program“). Centrálne banky Eurosystému zamýšľajú vykonávať druhý program postupne s prihliadnutím na trhové podmienky a potreby menovej politiky Eurosystému. Cieľom druhého programu je prispieť k: a) zlepšeniu podmienok financovania pre úverové inštitúcie a podniky a b) motivovaniu úverových inštitúcií udržiavať a zvyšovať objem úverov, ktoré poskytujú svojim klientom.

               (4)

               Ako súčasť jednotnej menovej politiky by sa mal priamy nákup akceptovateľných krytých dlhopisov centrálnymi bankami Eurosystému v rámci druhého programu vykonávať jednotným spôsobom v súlade s týmto rozhodnutím,

         PRIJALA TOTO ROZHODNUTIE:
   Článok 1
   Zavedenie a rozsah priameho nákupu krytých dlhopisov
   Eurosystém zavádza druhý program, v rámci ktorého centrálne banky Eurosystému nakupujú akceptovateľné kryté dlhopisy v predpokladanej menovitej hodnote 40 miliárd EUR. Centrálne banky Eurosystému môžu v rámci druhého programu nakupovať od akceptovateľných zmluvných strán akceptovateľné kryté dlhopisy na primárnom a sekundárnom trhu v súlade s kritériami akceptovateľnosti uvedenými v tomto rozhodnutí. Usmernenie ECB/2000/7 z 31. augusta 2000 o nástrojoch a postupoch menovej politiky Eurosystému (2) sa neuplatňuje na priamy nákup krytých dlhopisov centrálnymi bankami Eurosystému v rámci druhého programu.
   Článok 2
   Kritériá akceptovateľnosti krytých dlhopisov
   Kryté dlhopisy, ktoré sú: a) akceptovateľné pre operácie menovej politiky, ako je vymedzené v usmernení ECB/2000/7, b) denominované v eurách a c) držané a vyrovnávané v eurozóne, sú akceptovateľné pre priamy nákup v rámci druhého programu za predpokladu, že spĺňajú tieto dodatočné požiadavky:

               1.

               Ide buď o: a) kryté dlhopisy vydané v súlade s kritériami ustanovenými v článku 52 ods. 4 smernice 2009/65/ES (3) (ďalej len „kryté dlhopisy v súlade s PKIPCP“) alebo b) štruktúrované kryté dlhopisy, s ktorými sú spojené podobné záruky ako v prípade krytých dlhopisov v súlade s PKIPCP, ako je vymedzené v oddiele 6.2.3 prílohy I k usmerneniu ECB/2000/7.

               2.

               Minimálny objem každej emisie krytých dlhopisov je 300 miliónov EUR.

               3.

               Minimálny rating emisie krytých dlhopisov je „BBB-“ alebo jemu zodpovedajúci rating, ktorý bol vydaný aspoň jednou z hlavných ratingových agentúr.

               4.

               Kryté dlhopisy sa vydávajú podľa právnych predpisov upravujúcich kryté dlhopisy, ktoré sú platné v členskom štáte eurozóny. V prípade štruktúrovaných krytých dlhopisov je rozhodným právom pre dokumentáciu týkajúcu sa krytých dlhopisov právo členského štátu eurozóny.

               5.

               V čase nákupu cenného papiera je zostávajúca lehota na splatenie emisie krytých dlhopisov najviac 10,5 roka.

         Článok 3
   Akceptovateľné zmluvné strany
   V rámci druhého programu sú akceptovateľnými zmluvnými stranami: a) domáce zmluvné strany, ktoré sa zúčastňujú na operáciách menovej politiky Eurosystému, ako je vymedzené v oddiele 2.1 prílohy I k usmerneniu ECB/2000/7, a b) akékoľvek iné zmluvné strany, ktoré centrálne banky Eurosystému využívajú na investovanie svojich investičných portfólií v eurách.
   Článok 4
   Záverečné ustanovenia
   1.   Toto rozhodnutie nadobúda účinnosť dňom nasledujúcim po jeho uverejnení na internetovej stránke ECB.
   2.   Toto rozhodnutie sa uplatňuje do 31. októbra 2012.

      Vo Frankfurte nad Mohanom 3. novembra 2011

            Prezident ECB

         Mario DRAGHI

      (1)  Ú. v. EÚ L 175, 4.7.2009, s. 18.

      (2)  Ú. v. ES L 310, 11.12.2000, s. 1.

      (3)  Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (Ú. v. EÚ L 302, 17.11.2009, s. 32).


title: Rozhodnutie Rady 2013/270/SZBP zo 6. júna 2013 , ktorým sa mení rozhodnutie 2010/413/SZBP o reštriktívnych opatreniach voči Iránu

text:
               8.6.2013

               SK

               Úradný vestník Európskej únie

               L 156/10

         ROZHODNUTIE RADY 2013/270/SZBP
   zo 6. júna 2013,
   ktorým sa mení rozhodnutie 2010/413/SZBP o reštriktívnych opatreniach voči Iránu
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na rozhodnutie Rady 2010/413/SZBP z 26. júla 2010 o reštriktívnych opatreniach voči Iránu (1), a najmä na jeho článok 23,
   keďže:

               (1)

               Rada 26. júla 2010 prijala rozhodnutie 2010/314/SZBP.

               (2)

               Výbor Bezpečnostnej rady Organizácie Spojených národov vypracoval 20. decembra 2012 podľa rezolúcie Bezpečnostnej rady Organizácie Spojených národov (BR OSN) 1737 (2006) zmenený zoznam osôb a subjektov, na ktoré sa vzťahuje zákaz cestovania a zmrazenie aktív podľa rezolúcií BR OSN 1737 (2006), BR OSN 1747 (2007), BR OSN 1803 (2008) a BR OSN 1929 (2010), pričom na tento zoznam pridal dva subjekty. Tieto subjekty by sa mali doplniť do zoznamu osôb a subjektov, na ktoré sa vzťahujú reštriktívne opatrenia, ako sa uvádza v prílohe I k rozhodnutiu 2010/413/SZBP.

               (3)

               Rada sa ďalej nazdáva, že na zoznam osôb a subjektov, na ktoré sa vzťahujú reštriktívne opatrenia, ako sa uvádza v prílohe II k rozhodnutiu 2010/413/SZBP, by sa mali zaradiť ďalšie subjekty udržiavajúce väzby so subjektami, ktoré sú na uvedenom zozname už zaradené.

               (4)

               Okrem toho sa Rada nazdáva, že záznamy týkajúce sa určitých osôb a subjektov uvedených v prílohe II k rozhodnutiu 2010/314/SZBP by sa mali zmeniť.

               (5)

               Už neexistujú dôvody na ponechanie určitých subjektov na zozname osôb a subjektov, na ktoré sa vzťahujú reštriktívne opatrenia, ako sa uvádza v prílohe II k rozhodnutiu 2010/314/SZBP.

               (6)

               Rozhodnutie 2010/413/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Prílohy I a II k rozhodnutiu 2010/413/SZBP sa menia tak, ako sa uvádza v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Luxemburgu 6. júna 2013

            Za Radu

            predseda

         A. SHATTER

      (1)  Ú. v. EÚ L 195, 27.7.2010, s. 39.

      PRÍLOHA
      I.   Do zoznamu uvedeného v prílohe I k rozhodnutiu 2010/413/SZBP sa dopĺňajú tieto subjekty:

      A.   Osoby a subjekty zapojené do jadrových činností alebo činností súvisiacich s balistickými raketami

         Subjekty

                  1)

                  Spoločnosť Yas Air: Yas Air je nový názov spoločnosti Pars Air, ktorá bola vo vlastníctve spoločnosti Pars Aviation Services Company označenej Bezpečnostnou radou Organizácie Spojených národov v rezolúcii 1747 (2007). Yas Air pomáha spoločnosti Pars Aviation Services Company označenej Organizáciou Spojených národov pri porušovaní bodu 5 rezolúcie 1747 (2007).
                  Umiestnenie: Medzinárodné letisko Mehrabad, v blízkosti terminálu č. 6, Teherán, Irán.
                  Dátum označenia OSN: 10. 12. 2012.

                  2)

                  SAD Import Export Company: SAD Import Export Company pomáha spoločnosti Parchin Chemical Industries a 7th of Tir Industries označenej Organizáciou Spojených národov pri porušovaní bodu 5 rezolúcie 1747 (2007).
                  Umiestnenie: Haftom Tir Square, South Mofte Avenue, Tour Line No 3/1, Teherán, Irán. (2) P.O. Box 1584864813.
                  Dátum označenia OSN: 10. 12. 2012.

            II.   Do zoznamu uvedeného v prílohe II k rozhodnutiu 2010/413/SZBP sa dopĺňajú tieto subjekty:

      I.   Osoby a subjekty zapojené do jadrových činností alebo činností v oblasti balistických rakiet a osoby a subjekty podporujúce iránsku vládu

      B.   Subjekty

                  Názov

                  Identifikačné informácie

                  Dôvody

                  Dátum zaradenia do zoznamu

                  1

                  Petropars Iran Company (známa tiež ako PPI)

                              Adresa: No. 9,Maaref Street,

                              Farhang Blvd, Saadet Abad,

                              Teherán, Irán.

                              Tel +98-21-22096701- 4.

                              http://www.petropars.com/Subsidiaries/PPI.aspx

                  dcérska spoločnosť označeného subjektu Petropars Ltd

                  8.6.2013

                  2.

                  Petropars Oilfield Services Company (známa tiež ako POSCO)

                              Adresa: Kish harbor,

                              PPI Bldg,

                              Tel +98-764-445 03 05,

                              http://www.petropars.com/Subsidiaries/POSCO.aspx.

                  dcérska spoločnosť označeného subjektu Petropars Iran Company

                  8.6.2013

                  3.

                  Petropars Operation & Management Company (známa tiež ako POMC)

                              Adresa: South Pars Gas,

                              Assaluyeh, Bushehr,

                              Tel +98-772-7363852.

                              http://www.petropars.com/Subsidiaries/POMC.aspx

                  dcérska spoločnosť označeného subjektu Petropars Iran Company

                  8.6.2013

                  4.

                  Petropars Resources Engineering Ltd (známa tiež ako: PRE)

                              Adresa: 4th Floor, No. 19, 5th St., Gandi Ave.,

                              Teherán, Irán, 1517646113,

                              Tel +98-21 88888910/13.

                              http://www.petropars.com/Subsidiaries/PRE.aspx

                  dcérska spoločnosť označeného subjektu Petropars Iran Company

                  8.6.2013

                  5.

                  Iranian Oil Company (U.K.) Limited (IOC)

                              Iranian Oil Company (U.K.) Limited, známa tiež ako IOC.

                              Adresa: NIOC House 6th Floor,

                              4 Victoria Street,

                              Londýn, Spojené kráľovstvo,

                              SW1H 0NE

                  Spoločnosť IOC patrí celá spoločnosti Naftiran Intertrade Company (NICO). Spoločnosť NICO je označeným subjektom v rámci sankcií EÚ, pretože ju celú vlastní Národná iránska naftová spoločnosť (National Iranian Oil Company – NIOC), ktorá je tiež označeným subjektom, pretože poskytuje iránskej vláde finančné zdroje. Všetci traja riaditelia, ktorí boli členmiriadiacej rady IOC k 18. decembru 2012, predtým pracovali pre NIOC v riadiacej funkcii, čo je ďalším dôkazom silného prepojenia medzi spoločnosťami IOC a NIOC.

                  8.6.2013

            III.   Záznamy o osobách a subjektoch uvedených nižšie stanovené v prílohe II k rozhodnutiu 2010/413/SZBP sa nahrádzajú týmito záznamami:

                  Názov

                  Identifikačné údaje

                  Dôvody

                  Dátum zaradenia do zoznamu

                  1.

                  Sorinet Commercial Trust (SCT) (alias: SCT Bankers; SCT Bankers Kish Company (PJS); SCT Bankers Company Branch; Sorinet Commercial Trust Bankers)

                              1.

                              Pobočka Kish Island:

                                          SCT Bankers (Kish Branch),

                                          Sadaf Tower, 3 rd Floor,

                                          Suite 301,

                                          Kish Island, Irán,

                                          P.O.Box 87

                                          Tel: 09347695504

                                          Branch: Spojené arabské emiráty – Dubaj,

                                          P.O.Box 31988

                                    Alternatívna adresa:

                                          Kish Banking Fin Activities Center, No 42, 4th floor,

                                          VC25 Part, Kish Island

                                    Kód BIC: SCERIRTH KSH

                              2.

                              Pobočka v Dubaji:

                                          SCT Bankers Kish Company (PJS),

                                          Head Office,

                                          Kish Island,

                                          Sadaf Tower, 3d floor,

                                          Suite 301,

                                          P.O.Box 87

                                          Tel: 09347695504

                                          Pobočka: Spojené arabské emiráty – Dubaj,

                                          P.O.Box 31988

                                    Alternatívna adresa:

                                          Sheykh Admad, Sheykh Zayed Road,

                                          31988 Dubaj, AE

                                    Alternatívna adresa:

                                          Pobočka: No.1808, 18th Floor, Grosvenor House Commercial Tower,

                                          Sheik Zayed Road,

                                          Dubaj, Spojené arabské emiráty,

                                          P.O.Box 31988,

                                          Tel.: 0097 14 3257022-99

                                          E-mail: INFO@SCTBankers.com

                                    Kód BIC: SCTSAEA1

                              3.

                              Pobočka v Teheráne:

                                          SCT Bankers Kish Company (PJS),

                                          Head Office,

                                          Kish Island,

                                          Sadaf Tower, 3d floor,

                                          Suite 301,

                                          P.O.Box 87

                                          Tel: 09347695504

                                          Pobočka: Spojené arabské emiráty – Dubaj,

                                          P.O.Box 31988

                                    Alternatívna adresa:

                                          Reahi Aiiey, First of Karaj,

                                          Maksous Road 9,

                                          Teherán

                                    Kód BIC: SCERIRTH

                  5 Sorinet Commercial Trust (SCT) pomáha označeným subjektom porušovať ustanovenia nariadenia EÚ o Iráne a poskytuje iránskej vláde finančnú podporu. SCT je súčasťou Sorinet Group, ktorú vlastní a riadi Babak Zanjani. ISO sa využíva na prevod platieb za iránsku ropu.

                  22.12.2012

                  2.

                  Mohammad Moghaddami FARD

                  Dátum narodenia: 19. júl 1956,
                  Cestovný pas: N10623175 (Irán), vydaný 27. marca 2007; platný do 26. marca 2012.

                  Bývalý regionálny riaditeľ IRISL v Spojených arabských emirátoch, riaditeľ spoločnosti Pacific Shipping, ktorá podlieha sankciám EÚ, a spoločnosti Great Ocean Shipping Company (alias Oasis Freight Agency), ktorá podlieha sankciám EÚ. V roku 2010 zriadil Crystal Shipping FZE v rámci snahy obísť označenie IRISL zo strany EÚ.

                  1.12.2011

                  3.

                  Ahmad Sarkandi

                  Narodený 30. septembra 1953, Iránec.

                  Bývalý finančný riaditeľ IRISL od roku 2011. Bývalý výkonný riaditeľ viacerých dcérskych spoločností IRISL, ktoré podliehajú sankciám EÚ, zodpovedný za vytvorenie viacerých krycích spoločností, v ktorých je stále zaregistrovaný ako riaditeľ a akcionár.

                  1.12.2011

                  4.

                  Spoločnosť Good Luck Shipping Company

                              P.O. Box 8486 – office 206/207,

                              Ahmad Ghubash Building,

                              Oud Mehta,

                              Bur Dubaj, Spojené arabské emiráty.

                  Spoločnosť, ktorá koná v mene IRISL. Pod kontrolou Mohammada Moghddamiho Farda. Spoločnosť Good Luck Shipping Company bola vytvorená ako nástupca spoločnosti Oasis Freight Company alias Great Ocean Shipping Services, na ktorú EÚ uvalila sankcie a ktorá skončila v súdnej likvidácii. Spoločnosť Good Luck Shipping vydala falošné prepravné doklady v prospech IRISL a subjektov, ktoré IRISL vlastní alebo kontroluje. Koná v mene spoločností HDSL a Sapid v Spojených arabských emirátoch, ktoré označila EÚ. Zriadená v júni 2011 v dôsledku sankcií ako náhrada za Great Ocean Shipping Services.

                  1.12.2011

                  5.

                  Spoločnosť Azores Shipping Company alias Azores Shipping FZE LLC

                              P.O. Box 113740 – Office no 236,

                              Sultan Business Center,

                              Oud Mehta,

                              Dubaj, Spojené arabské emiráty

                  Pod kontrolou Mohammada Moghddamiho Farda. Poskytuje služby spoločnosti Valfajre Shipping Company, ktorú označila EÚ a ktorá je dcérskou spoločnosťou IRISL. Krycia spoločnosť vo vlastníctve alebo pod kontrolou IRISL alebo jednej z jej dcérskych spoločností. Je vlastníkom plavidla, ktoré je v držbe alebo pod kontrolou IRISL. Jedným z riaditeľov spoločnosti je Moghddami Fard.

                  1.12.2011

                  6.

                  Spoločnosť Pacific Shipping

                              P.O. Box 127137 – Office no 334,

                              Sultan Business Center,

                              Oud Mehta,

                              Dubaj, Spojené arabské emiráty

                  Koná v záujme IRISL na Blízkom východe. Je pobočkou spoločnosti Azores Shipping Company. Jej výkonným riaditeľom je Mohammad Moghaddami Fard. V októbri 2010 sa podieľala na zriadení krycích spoločností, ktorých názvy sa mali použiť na vykládkových listoch v snahe obísť sankcie. Naďalej sa podieľa na tvorbe časových plánov lodí IRISL.

                  1.12.2011

            IV.   Zo zoznamu uvedeného v prílohe II k rozhodnutiu 2010/413/SZBP sa vypúšťajú tieto subjekty.

                  1.

                  Spoločnosť Sad Export Import Company (alias SAD Import & Export Company)

                  2.

                  Spoločnosť Yas Air

                  3.

                  Spoločnosť Oasis Freight Agency

                  4.

                  Spoločnosť Great Ocean Shipping Services (GOSS)